section_heading: Pretprodukcija
paragraph_text: Nakon što je 1990. godine napisao i izdao prvu knjigu, Jurski park, Michael Crichton se našao pod pritiskom obožavatelja da napiše i njezin nastavak. Budući da nikad do tada u karijeri nije pisao nastavak nekog svog djela, Crichton je ideju u početku odbio. Tijekom snimanja filmske adaptacije knjige, Jurski park, redatelj Steven Spielberg vjerovao je da bi se radnja eventualnog nastavka vjerojatno vrtila oko pronalaska izgubljene boce koja je sadržavala DNK dinosaura. Razgovori u vezi potencijalnog filmskog nastavka započeli su odmah nakon početka kino distribucije filma Jurski park 1993. godine, a koji je postigao izniman financijski uspjeh.